FI Euroopan unionin virallinen lehti CE 84/403

(2004/C 84 E/0469)

KIRJALLINEN KYSYMYS P-0455/04

esittäjä(t): José Ribeiro e Castro (UEN) komissiolle

(10. helmikuuta 2004)

Aihe: Laiton kalastus Azoreilla ja Madeiralla

Tiedotusvälineiden mukaan Espanjan viranomaiset ovat soveltaneet ”ennakoiden” yhteisön uutta asetusta (1954/2003 (1)), jonka mukaan puolet Azorien ja Madeiran yksinomaisesta talousvyöhykkeestä (ZEE) vapautetaan pääsyrajoituksista, ja myöntäneet näitä vesialueita koskevia kalastuslupia ainakin yhdelle espanjalaiselle aluksen omistajalle, mikä on selvä asetettuja määräaikoja koskeva rikkomus.

Samojen lähteiden mielestä tällä Espanjan toimenpiteellä uhmataan suoraan Portugalin omaa suvereenisuutta, sillä suunnitelmien mukaan vapautumisen pitäisi tapahtua vasta 1. elokuuta 2004 (asetuksen 1954/2003 15 artikla), jolloin nyt voimassa oleva asetus kumoutuu.

Portugalilainen TSF radioasema on saanut käsiinsä Espanjan kalastus- ja maatalousministeriön asiakirjan, jossa espanjalaiselle aluksen omistajalle myönnetään lupa kalastaa miekkakalaa sekä vastaavia lajeja Azorien ja Madeiran merialueella lukuun ottamatta aluetta, joka on 100 meripeninkulman sisällä kummankin saariston rannikosta.

Kyseiset asiakirjat ovat ilmeisesti tulleet julki vahingossa 16. tammikuuta 2004.

Azorien viranomaiset, jotka havaitsivat tammikuussa satelliitin avulla 16 espanjalaista alusta paikallisilla merialueilla, ovat jo ilmoittaneet asiakirjan julkitulosta Portugalin puolustusministeriölle ja pyytäneet ilma-ja merivalvonnan tehostamista.

Tiedotusvälineiden mukaan Portugalin hallitus on pyytänyt kalastusasioiden valtiosihteerin välityksellä komissiolta lausuntoa Espanjan kalastuslupamenettelystä Azorien ja Madeiran vesialueilla.

Jos Espanjan laiton hätäily pitää paikkansa, kalastuksen vapauttamista kyseisillä vesialueilla koskevat pahimmat pelot osoittautuvat oikeiksi, ja Portugalissa yleisellä mielipiteellä on uusia syitä huoleen.

Kysyn komissiolta seuraavaa:

— Onko komissiolla tietoja mainituista seikoista ja Espanjan viranomaisten toiminnasta?

— Mitä mieltä komissio on tästä tapauksesta ja erityisesti Espanjan viranomaisten käytöksestä?

— Mihin toimenpiteisiin komissio on ryhtynyt tai aikoo ryhtyä tämän tilanteen vuoksi?

— Katsooko komissio, että Espanjan valtio on velvollinen maksamaan korvauksia Portugalin valtiolle?

Franz Fischlerin komission puolesta antama vastaus

(11. maaliskuuta 2004)

Komissio on tietoinen parlamentin jäsenen esille tuomista seikoista, jotka koskevat espanjalaisten kalastusalusten läsnäoloa Azorien vesillä. Näyttää kuitenkin syntyneen tiettyjä väärinkäsityksiä, jotka koskevat yhteisön kalastusalueita ja kalavaroja koskevan pyyntiponnistuksen hallinnoinnista, asetuksen (ETY) N:o 2847/93 muuttamisesta sekä asetusten (EY) N:o 685/95 ja (EY) N:o 2027/95 kumoamisesta 4. marraskuuta 2003 annetun neuvoston asetuksen (EY) N:o 1954/2003 soveltamista. Kalastusta koskevat ehdot merialueilla enintään 100 meripeninkulman sisällä Azorien, Madeiran ja Kanariansaarten perusviivoista lukien määritellään yllä mainitun asetuksen 5 artiklassa, joka astui voimaan seitsemäntenä päivänä sen jälkeen, kun se oli julkaistu Euroopan unionin virallisessa lehdessä (vrt. 16 artikla) eli 14. marraskuuta 2003. Täten kalastamista koskevia erityisehtoja Azorien ja Madeiran vesillä on sovellettu siitä päivästä lähtien. On kansallisten viranomaisten asia valvoa, että näitä sääntöjä noudatetaan.

Komissio käy jatkuvaa vuoropuhelua tässä asiassa osallisina olevien jäsenvaltioiden kanssa varmistaakseen, että sääntöjen noudattaminen käy niin sujuvasti kuin mahdollista.

(1) EUVL L 289, 7.11.2003, s. 1.